钦定古今图书集成/明伦汇编/官常典/第173卷 > 《让费亭侯表》魏·武帝
## 钦定古今图书集成/明伦汇编/官常典/第173卷 > 《让费亭侯表》魏·武帝

臣伏读前后策命，既录臣庸才微功，乃复追述先臣，
幽赞显扬。见得思义，屏营怖惧，未知首领所当所授。
故古人忠臣，或有连城而不辞，或有一邑而违命，所
以然者，欲必正其名也。又《礼制》，“诸侯国土已绝，子孙
有功者，当更受封，不得增袭。”其有所增者，谓国未绝
也；或有所袭者，谓先祖功大也。数未极，无故断绝，故
追绍之也。臣自三省，先臣虽有扶辇微劳，不应受爵，
岂逮臣三叶？若录臣关东微功，皆宗祖之灵祐，陛下
之圣德，岂臣愚陋所能克堪？